次韵簽判梁寺丞阻水見寄
作者：蘇頌
朝代：宋

paragraphs: 京府偕趨幕，彌年接坐隅。
駑駘攀驥足，魚目混驪珠。
風誼敦貪薄，吹噓變朽枯。
交親齊魯衛，政事擬阿蒲。
契合寧容間，情通不鄙無。
邀歡困萍蟻，較味賸蓴鱸。
氣盛吞雲夢，文雄獵具區。
報投均縞紵，應和念篪竽。
巢閣行觀鳳，爲裘佇薦狐。
世家傳鵲瑞，職業在鴻都。
聳壑方騰幹，乘風好縱艫。
一飛嘗得志，平步即夷塗。
見比親瓊樹，清如隠玉壺。
終當拾青紫，詎止學盤盂。
少別如旬日，相望似五湖。
荒郊逢轍涸，激水待雲膚。
窟穴增蛇鼠，腥臊惡蚋蛄。
尊思孔北海，釜嘆范萊蕪。
始見生蓂魄，俄驚繞樹烏。
初猶甘杞菊，久漸厭粱苽。
晝咏依依柳，宵看歷歷榆。
晨興常過午，朝膳每通晡。
閒逸輸吾子，馳驅屬鄙夫。
無因隨李郭，長日想田蘇。
沙漲舟猶膠，河流軌不濡。
行郵纔咫尺，命駕只須臾。
坐俟聆金玉，來應笑碔砆。
多慚昏鈍棗，難慕湛精醐。
安得生雙翼，徒然處橛株。
重吟贈我句，足以豁蒙愚。